Kanton Torony

A Kanton Torony ( (广州塔, Guǎngzhōu tǎ), hivatalos nevén Kuangcsou TV Csillagászati és Kilátótorony, kínaiul: 广州电视台天文及观光塔, nemzetközileg elterjedt alakban Canton Tower) egy 600 méter magas, többcélú kilátótorony Kanton (más néven Kuangcsou) Haizhu kerületében. A torony 2009-ben nyerte el végső magasságát, és 2010. szeptember 29-én, a városban rendezett Ázsia-játékok idején nyílt meg. A torony rövid ideig a világ legmagasabb tornyának címét viselte, több évtized után leelőzve a torontói CN Towert, mielőtt a Tokyo Skytree meghaladta volna. 2013. augusztus 3-áig, a Shanghai Tower befejezése előtt Kína legmagasabb építménye volt, jelenleg pedig a világ második legmagasabb tornya és ötödik legmagasabb szabadon álló építménye. A rendkívüli épület két egymáshoz képest eltolt ellipszis hiperboloid alakú szerkezetéből áll, és a holland Information Based Architecture (IBA) építésziroda és a londoni Ove Arup & Partners Hong Kong Ltd. (Arup) mérnökiroda együttműködésében készült. Története A Kanton Tornyot a Guangzhou New Television Tower Group építette. A tornyot a holland építészek, Mark Hemel és Barbara Kuit (Information Based Architecture) tervezték, az Arup nemzetközi tervező, mérnöki és üzleti tanácsadó céggel együttműködésben, amelynek székhelye az Egyesült Királyságban, Londonban található. 2004-ben az Information Based Architecture és az Arup nyerte a nemzetközi versenyt, amelyen számos nemzetközi nagy építészeti iroda vett részt. Ugyanebben az évben az amszterdami IBA – Arup csapat kidolgozta a torony koncepciótervét. A későbbi szakaszokban az IBA főként az Arup helyi kínai irodájával és egy helyi tervezőintézettel működött együtt. Ezt követően 2005. november 23-án megtörtént a Kanton Torony alapkőletétele. A torony, bár még nem volt teljesen kész, 2010. október 1-jén megnyitotta kapuit a nagyközönség előtt, éppen időben a 2010 novemberében Kuangcsouban megrendezett 16. Ázsia-játékokra. A tetőtéri kilátóterasz végül 2011 decemberében nyílt meg hivatalosan. Építészeti jellemzői A Kanton Torony összesen 37 szintet foglal magában a talajszint felett és két szintet a talajszint alatt, 10 méter mélységig. A 39 szinten találhatóak a televíziós és kilátótorony szokásos műszaki helyiségei és kilátószintjei mellett kiállítótermek, egy konferencia-központ, a toronyban elhelyezett mozi, éttermek, kávézók, teaházak, kertszintek és egyéb szórakozási lehetőségek. A legalsó szinten, a második alagsorban található a torony ellátását biztosító fő műszaki terület. Az első alagsorban található egy múzeum, egy étteremmel rendelkező csarnok, ajándékboltok, valamint egy gyalogos út a szomszédos Gyöngy-folyó északi partjához. Ez a szint egyben a megközelítési szint is, 600 személygépkocsi és turistabusz számára kialakított parkolóval, valamint tömegközlekedési csatlakozással, metró- és buszmegállóval. A második bejárat a földszint felett található. Az épület vertikális közlekedését panorámás liftek és nagy sebességű emeletes liftek biztosítják, amelyek mindkét bejárati szintet kiszolgálják. A gyűrűelemek rácsos szerkezete a tornyot egy hosszúkás homokóra formájúra alakítja, több kilátóterasszal, amelyek 32,8 méteres magasságban kezdődnek. A zárt teraszokhoz teljesen üvegezett, háromszög alakú keresztmetszetű dobozok vannak hozzáépítve. A legmagasabb terasz 459,2 méteres magasságban található.A legfelső nyitott kilátóterasz alapja egy ellipszis, amelynek fő tengelye 54 méter, melléktengelye pedig 42 méter. Ez a terasz előadóterem formájú, lépcsőzetesen kialakított. A hozzá tartozó, 15 fokos dőlésszögű gyűrűn található a Pod ride, amelyen 16 gömb alakú, 3,2 méter magas üveg kilátókabin halad lassan körbe, hasonlóan egy fekvő óriáskerékhez. A torony további kilátóteraszai 32,8, 116, 168 és 454 méter magasságban találhatók. Több szinten is vannak éttermek, kávézók és teaházak. A 417,6 és 428 méteres szinteken két forgó étterem található, a 407,2 méteres magasságban pedig egy „VIP-étterem” 200 fő befogadására, tíz különálló teremmel, amelyek külön-külön is bérelhetők. A 80 és 170 méter közötti, úgynevezett közbenső zónában található egy 4D-mozi, egy játékterem, éttermek, kávézók és szabadtéri kertek teaházakkal. A 170 és 350 méter közötti szintek között egy nyitott lépcső, az úgynevezett Skywalk található, amely a betonmagot veszi körül. Galéria Jegyzetek Fordítás Ez a szócikk részben vagy egészben a Canton Tower című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Ez a szócikk részben vagy egészben a Canton Tower című német Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.